CELEX: 32019R0962
Language: fi
Date: 2019-06-12 00:00:00
Title: Komission asetus (EU) 2019/962, annettu 12 päivänä kesäkuuta 2019, Euroopan parlamentin ja neuvoston asetuksen (EY) N:o 1831/2003 liitteen I muuttamisesta kahden uuden rehun lisäaineiden funktionaalisen ryhmän perustamiseksi (ETA:n kannalta merkityksellinen teksti.)

13.6.2019   
               
               
                  FI
               
               
                  Euroopan unionin virallinen lehti
               
               
                  L 156/1
               
            
         KOMISSION ASETUS (EU) 2019/962,
         annettu 12 päivänä kesäkuuta 2019,
         Euroopan parlamentin ja neuvoston asetuksen (EY) N:o 1831/2003 liitteen I muuttamisesta kahden uuden rehun lisäaineiden funktionaalisen ryhmän perustamiseksi
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon eläinten ruokinnassa käytettävistä lisäaineista 22 päivänä syyskuuta 2003 annetun Euroopan parlamentin ja neuvoston asetuksen (EY) N:o 1831/2003 (1) ja erityisesti sen 6 artiklan 3 kohdan,
         sekä katsoo seuraavaa:
         
                     (1)
                  
                  
                     Asetuksessa (EY) N:o 1831/2003 säädetään rehun lisäaineiden sijoittamisesta niiden käyttötarkoitusten ja ominaisuuksien perusteella luokkiin ja näiden luokkien sisällä funktionaalisiin ryhmiin.
                  
               
                     (2)
                  
                  
                     Tekniikan ja tieteen kehityksen seurauksena on olemassa useita aineita, joilla voi olla rehuihin sellainen teknologinen vaikutus, jota ei kuvailla jo olemassa olevien funktionaalisten ryhmien yhteydessä. Sen vuoksi on aiheellista perustaa ’teknologisten lisäaineiden’ luokkaan uusi yleinen funktionaalinen ryhmä, johon tällaiset aineet sisältyvät.
                  
               
                     (3)
                  
                  
                     Eläinten hyvinvointi ja eläinten hyvinvointia koskevien säännösten noudattaminen EU:ssa varmistetaan hyvällä maatalouskäytännöllä, mutta tieteellisten tutkimusten mukaan myös eräät rehun lisäaineet saattavat auttaa terveiden eläinten hyvän fysiologisen tilan säilyttämisessä, edistää eläinten hyvinvointia, vaikuttaa suotuisasti eläinten stressinsietokykyyn tai tukea niiden hyvinvointia tietyissä tilanteissa. Koska tällaisten rehun lisäaineiden pääasiallista vaikutusta ei voida sijoittaa mihinkään asetuksessa (EY) N:o 1831/2003 vahvistettuun funktionaaliseen ryhmään, on aiheellista perustaa ’eläintuotantoon vaikuttavien lisäaineiden’ luokkaan uusi funktionaalinen ryhmä. Näin voidaan paremmin määritellä kyseisten lisäaineiden suunniteltu käyttötarkoitus, vahvistaa kriteerit niiden tehokkuuden arviointia varten ja tuoda oikeudellista selkeyttä hakijoille.
                  
               
                     (4)
                  
                  
                     Asetuksen (EY) N:o 1831/2003 liitettä I olisi muutettava näiden kahden uuden funktionaalisen ryhmän käyttöön ottamiseksi.
                  
               
                     (5)
                  
                  
                     Tässä asetuksessa säädetyt toimenpiteet ovat pysyvän kasvi-, eläin-, elintarvike- ja rehukomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Asetuksen (EY) N:o 1831/2003 muuttaminen
            Muutetaan asetuksen (EY) N:o 1831/2003 liite I seuraavasti:
            
                        1)
                     
                     
                        Lisätään 1 kohtaan alakohta seuraavasti:
                        
                                    ”o)
                                 
                                 
                                    muut teknologiset lisäaineet: aineet tai mikro-organismit, joita lisätään rehuun teknologista tarkoitusta varten ja jotka vaikuttavat suotuisasti rehun ominaisuuksiin.”
                                 
                              
                  
                        2)
                     
                     
                        Lisätään 4 kohtaan alakohta seuraavasti:
                        
                                    ”e)
                                 
                                 
                                    fysiologisen tilan stabiloimiseen tarkoitetut aineet: aineet tai mikro-organismit, jotka terveille eläimille annettuina vaikuttavat suotuisasti niiden fysiologiseen tilaan ja niiden stressinsietokykyyn.”
                                 
                              
                  
         
            2 artikla
            Voimaantulo
            Tämä asetus tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 12 päivänä kesäkuuta 2019.
            
               
                  Komission puolesta
               
               
                  Puheenjohtaja
               
               Jean-Claude JUNCKER
            
         
         
            (1)  EUVL L 268, 18.10.2003, s. 29.